לימודי תעודה בעריכה לשונית בעברית
החוג ללשון העברית וללשונות השמיות

רשימת הקורסים ותיאוריהם
לשנה"ל תשס"ג

I. הסדנאות

06994004:	סדנה לעריכת התרגום מאנגלית 
גב' דנה אלעזר

מטרת הסדנה היא לימוד מלאכת העריכה של ספרים מתורגמים מאנגלית לעברית.  מלאכה זו מציבה  שאלות רבות ומגוונות, כגון: שמירה על נאמנות למקור, קשיים שהשפה העברית מעלה, לשון נורמטיבית בתרגום לעומת המקור, העתקה נכונה של רובדי הלשון במקור, שמירה על טעמו של המתרגם ועוד ועוד. בשאלות אלה ואחרות אין טעם לדון  בסדר מסוים, לכן תתמקד הסדנה בעבודה על טקסטים ובדיון בבעיות שעולות מהם. כל בעיה בטקסט תידון לאור דוגמאות נוספות של בעיות דומות שעלו בטקסטים אחרים.
הטקסטים ייבחרו מתוך תרגומים מהשפה האנגלית (ספרות יפה וספרי עיון). מכלול הטקסטים 
יעלה מספר רב ככל האפשר של בעיות בתחומים שונים.
לתלמידים יימסרו טקסטים מתורגמים שטרם עברו עריכה ולצדם העתק של המקור הכתוב 
אנגלית. התלמידים יערכו את הקטעים בבית, ועבודתם תיבדק במהלך השיעור. בתום הקורס 
ידעו התלמידים כיצד לערוך טקסט מתורגם, כלומר כיצד לאתר את הבעיות שבו וכיצד לפתור 
אותן.

06994009:	סדנת עריכה מדעית 
גב' נחמה ברוך

בסדנה נתמקד בעריכת טקסטים מדעיים בתחומי מדעי הרוח והחברה. נבהיר מה ייחודם של טקסטים אלה ומהן דרכי העריכה המיוחדות ההולמות אותם.
נעסוק בצורות השילוב של גורמים כגון מובאות, לועזית, מספרים, תאריכים, קיצורים וראשי תיבות. נרחיב בנושא רישום ההפניות הביבליוגרפיות. נבחין בין הפניות למקורות מסוגים שונים (ספרים, מאמרים בכתבי עת ובקבצים, עיתונים, מסמכים ארכיוניים, חיבורים בכתבי יד, ערכים מילוניים ואנציקלופדיים וכו'). נלמד אילו פרטים צריכה לכלול ההפניה ומה סדרם, וכן נכיר שיטות שונות לשילוב ההפניות ברצף הדיון בטקסט.
בהמשך הסדנה נעסוק ברצף הטיעון בטקסט המדעי. נברר על מה צריך העורך להקפיד בעריכת גוף הטקסט, ובפרט נעמוד על חשיבות הקשר התקין בין טענה, ראיות, דוגמאות, מסקנות וכיוצא באלה, על חיוניות העקיבות במישורים שונים של הטקסט ועל הסגנון המתאים לטקסט מדעי.

06994014:	סדנה לעריכת ספרות ילדים
גב' נירה הראל

הסדנה תוקדש לעריכת ספרים המיועדים לילדים, החל בספרים לפעוטות וכלה בספרים לנוער.
במהלכה יכירו הסטודנטים ספרים מסוגים שונים, יתוודעו לייחודם, ויתנסו בעריכתם הלשונית.כל פגישה תיוחד לסוג אחר של ספרים, כגון: ספרי קריאה, ספרים מצוירים, ספרי לימוד, ספרים מתורגמים, ספרים דידקטיים.
נוסף לעריכה הלשונית, כרוכה עריכת ספרי ילדים גם בהיבטים חזותיים, בשיקולים פסיכולוגיים, באמצעים טכנולוגיים ובאסטרטגיות מו"ליות.
כל אלה יידונו אף הם במסגרת הסדנה, בהיותם חלק בלתי נפרד של מלאכת העורך.
במידת האפשר יוזמנו עורכי ספרי ילדים בהוצאות הספרים השונות למפגש עם הסטודנטים.

06994006:	סדנה לעריכה מנהלית 
גב' עידית וולפה

א. מטרות הסדנה ושיטות הלימוד
מטרת הסדנה היא להכיר את קהילת השיח המנהלית. תיבחנה מטרות הכתיבה ויידונו האמצעים הלשוניים המשרתים את השגת התכלית הרצויה, כך שבסופו של דבר ישיג התלמיד יכולת עריכה הולמת של מסמך מנהלי המתאפיין בהעברה יעילה של המסר ובניסוח בהיר, מדויק וחד-משמעי
תוך הקפדה על שימוש בעברית תקנית.
בסדנה יושם דגש על הקניית כללים ועקרונות שיסייעו לכותב  (ולאו דווקא לעורך) לשכלל את מיומנות הכתיבה בתחום הנידון; ינותחו מסמכים שונים זה מזה ותתורגל כתיבה  של מסמכים מנהליים. ההתנסות והתרגול יחשפו קשיים אפשריים ובעיות שהכותב נתקל בהם בשלב תכנון המסמך, בארגון החומר ובעריכתו הסופית.
ב. נושאי הלימוד
הכרת קהילת השיח המנהלית
סוגלים סגנוניים
משלבים בלשון
משיח דבור לשיח כתוב
רמת הפורמליות של השיח
יחסי מוען - נמען
עקרונות שיתוף הפעולה בשיח המנהלי
גורמים המשפיעים על תהליך בחירת המבע הלשוני ועל גיבושו
גורמים המשפיעים על תהליך פיענוח המבע
יצירת סביבה לשונית המסייעת להשגת שיתוף הפעולה של הנמען
סוגים שונים של טקסטים
כתיבה דיווחית, כתיבה מעריכה
רכיבי מבנה ודגמים רטוריים של מסמכים שונים - ניתוח ומיפוי מסמכים
מכתבים בנושאים שונים, דו"ח, פרוטוקול, נייר עמדה, תזכיר, נוהל, הוראות הפעלה.

06994016:	סדנה לעריכה נורמטיבית  
גב' עידית וולפה

מטרת הסדנה היא הכרת כללי הדקדוק, התחביר ושימושי הלשון האחרים של העברית המודרנית המבוססים בעיקרם על החלטותיה של האקדמיה ללשון העברית.
הסדנה תתמקד בכללי הכתיב חסר הניקוד, בכללי הפיסוק החדשים ובכללי התעתיק.
נושאים נוספים שיידונו בה הם: סדר המילים במשפט וצירופי הסמיכות.
כמו כן יושם דגש על הכרת המילון העברי מהיבטים אלה: צירופים כבולים, מילים שאולות, מילים נרדפות וסוגי הבידולים שביניהן.
במסגרת הסדנה ייבחן יישומן של החלטות האקדמיה בטקסטים מסוגים שונים: ספרותיים, מדעיים, משפטיים וכיו"ב.
06994001 :	סדנה לעריכה עיתונאית 
 גב' אילנה ארבל

הסדנה תוקדש ללימוד עריכה של מאמרים פובליציסטיים ומאמרים המשלבים פובליציסטיקה ודיווח המתפרסמים ב"עמודים הפנימיים" של העיתונות היומית. בסדנה תילמד צורת העריכה המיוחדת למאמרים מסוג כזה, מן הבחינה הלשונית, התוכנית והצורנית (כותרות ופתיחים). כמו כן, יילמדו הדרכים לטיפול במאמרים כאלה, בהתאם לסוג העיתון שבו הם אמורים להתפרסם: עיתוני הערב או עיתוני הבוקר.
מטרת הקורס, שיהיה מעשי בעיקרו, להביא את התלמידים לרמה של עריכה העומדת בקריטריונים מקצועיים. לשם כך יוטל עליהם לערוך מדי שבוע - בכיתה או בבית - מאמרי עיתונות. בתרגילים אלה יתנסו התלמידים בכל שלבי העריכה ויידרשו להביא את המאמרים לרמה העומדת בקריטריונים של הדפסה בעיתון. השיעורים יתרכזו בניתוח של עבודות התלמידים
וכן בניתוח מאמרים שכבר הופיעו בעיתונות.

06994008:	סדנת סגנון וסגנון  
ד"ר תמר סוברן

מטרת הסדנה להביא את התלמידים להכיר מקרוב רמות סגנון ומשלבים ותפקידים שונים של טקסטים 
ובכללם הטקסט הספרותי. הסדנה תתרכז באפיונים המשלביים המתהווים של העברית החדשה 
ובריבוי סגנונות הכתיבה שבה.
מושגי המפתח בסדנה יהיו אחידות ותפקוד. התלמידים ילמדו לנתח את המרכיבים השונים של 
הטקסט מן הבחינה התחבירית, הסמנטית, הרתמית­פרוזודית, הפרגמטית וכן מבחינת חקר השיח. יושם דגש על גורמי ייחוד סגנוני, על גורמים היוצרים אחידות ולכידות של הטקסט ועל 
חריגות מלכידות זו. מיומנות זו של הבחנה בייחודו של טקסט, בלכידותו ובהתאמתו לייעודו 
(הפונקציונליות שלו) עשויה להיות כלי עזר חשוב בעבודתו העתידית של העורך.
תיאור הסדנה
א. מבט דיאכרוני על טקסטים בעברית החדשה: עבודה על טקסטים מוקדמים מתקופת ההשכלה והתחייה; על הבעייתיות של הטקסטים מספרות דור המדינה; ציון התגבשות הסגנון ההגותי (למשל, אחד העם); נורמת המספר של שנות ה- 60 והקשר בין שני אלה; עיון בתופעת חדירת לשון הדיבור אל הטקסט הכתוב בשלהי המאה העשרים.
ב. מבט סינכרוני­משלבי על טקסטים בעברית החדשה: מאמרי מחקר במדעי הרוח והטבע, 
פרסומים רשמיים, שירה וסיפורת, טקסט משפטי, נאומים ועוד. 
אופיה של הסדנה:
בכיתה ינותחו טקסטים ובעקבותיהם יינתנו לתלמידים תרגילי ניתוח. בסיום הסדנה ייערך מבחן מסכם שיהיו בו שאלות עיוניות וטקסטים להבחנה, לניתוח ולעריכה.

06994000:	סדנת הבאה לדפוס (תכנון, טיפול, ובקרה של הפקות דפוס) 
מר שמואל פרץ

הסדנה כוללת נושאים נבחרים בתחומי הפקות הדפוס, התהליכים והטכנולוגיה ברמה הנדרשת 
לקיום קשר טוב עם המבצעים השונים, ולמעורבות בתכנון, בקרה ופיקוח על איכותו של מוצר 
הדפוס. 
תכנית הלימודים:
1. מבוא להפקות דפוס
הדפוס בשירות העורך; הספר וכתב העת בעידן התקשורת האלקטרונית; היבטים שונים על מושג הדפוס; מהפכת הדפוס והשפעתה על הספר, העיתון וכתב העת; מהעורך לכורך - תהליכים  
בהפקות דפוס.
2. תהליכים  ועקרונות של שיטות הדפסה ואמצעי הדפסה
דפוס בלט; דפוס אופסט; דפוס שקע; הדפסה רשתית; הדפסה בתהליך צילומי; מדפסות ודפוס 
דיגיטלי.
3. שלבים ותהליכים בהפקות דפוס
ספרים וחוברות; עיתונים ומקומונים; כתבי עת וביטאונים.
4. סדר וטקסט
טכניקות להכנת סדר דפוס לסוגיו; אותיות דפוס: סוגים, עיצובים ושימושים; עקרונות 
בטיפוגרפיה וניסוח "הוראות סדר"; חישוב היקף כתב יד וחומר מודפס; חישוב שכר סופרים 
ומחירי הפקת סדר.
5. הגהה ומניעת שגיאות
טעויות דפוס: סיבות ומניעה; עקרונות ההגהה וסימני הגהה מקובלים; בדיקת הגהות ­ היכרות 
והתנסות.
6. התצלום והאיור
תמונות ואיורים ­ השגת מקורות והכנתם לדפוס; עקרונות הצילום הכללי ­ המצלמה, המחשב 
והסורק; התצלום הרפרוגרפי­ יסודות טכניים בתצלומי קו ורשת; סוגי תמונות ותצלומים ­ 
זיהוי, בחירה והתאמתם לספר ולכתב העת; איך להכין ולהגיש חומר לצילום.
7. תהליכי הפקות דפוס באופסט (הרחבה)
צילום, הרכבה והכנת לוחות באמצעים ידניים וממוחשבים; תכנון הספר ­ רדייה, קיפול, שוליים וכריכה; הדפסות אופסט לסוגיהן ואמצעי הדפסה בבתי דפוס ובאופן עצמאי; עקרונות בהפקות צבע, תפקיד הצבע ובחירת צבעים; הפרדת צבעים והדפסת פרוצס.
8. הנייר
הכרת הנייר ותכונותיו; סוגי נייר ­ זיהוי בחירה והתאמתם להפקות השונות; תקנים, מידות 
ותבניות של נייר; חישוב כמויות ומחירים.
* במהלך הקורס ייערך סיור במפעל הדפסה.
* הקורס כולל מספר תרגילי בית קצרים ומבחן גמר בכתב.

06994017:	סדנה לעריכת לשון הרדיו והטלוויזיה  
גב' מיכל צימרמן

יועצי הלשון בטלוויזיה עוסקים במגוון נושאים - הם עורכים ומנקדים טקסטים לפני שידורם (לקריינות ולכתוביות), מעירים למגישים ולמנחים לאחר השידור, כותבים פינות לשון ועוד. עריכת לשון הפרסומת, שהיא עיקר העבודה, נעשית מתוך שמירה על הלשון התקנית, אך אין פוסלים בה גם לשון מדוברת וסלנג. יש הבחנה בין קטעי קריינות, שההקפדה בהם רבה, לבין קטעי משחק או קטעים של עדות אישית, הכול על-פי צורכי השעה ועל-פי התמורות המתחוללות בלשון.

II. השיעורים התיאורטיים

06994010:	הסגנונות העבריים  ושימושם בעברית בת ימינו  
ד"ר חיים כהן

הקורס עוסק בעיון בסגנונות השונים הנוהגים בכתיבה העברית המודרנית ­ הספרות היפה 
לגווניה וסגנונות העברית לדורותיה המשפיעים על דרכה, לשון העיתונות והכתיבה 
הפובליציסטית, לשון הכתיבה המדעית­מחקרית ולשון הכתיבה המשרדית­פורמלית.
העיון ילווה בקריאת טקסטים, ניתוחם וחשיפת מקורותיהם של השימושים הלשוניים ברובדי 
הלשון לתקופותיה ולסגנונותיה השונים.

06994003:	הכרעות נורמטיביות בעריכה  
ד"ר חיים כהן

הקורס נועד להביא את התלמיד לידי הכרת כללי הדקדוק, התחביר ושימושי הלשון האחרים של העברית המודרנית המיוסדים בעיקרם על החלטותיה של האקדמיה ללשון העברית.
במסגרת הקורס יעוין ברקע הלשוני של ההחלטות וייבחנו דרכי יישומן (או אי­יישומן) בעריכת 
טקסטים מן הסוגים השונים ­ ספרותיים, מחקריים, פורמליים וכיו"ב.
עיון מיוחד יוקדש לשאלות שלא נמסרו (או שאין דרכן להימסר) להכרעת האקדמיה, ושהעורך 
הלשוני חייב להכריע בהן מדעתו.

06142141, 06142142:	לשונה של הספרות העברית החדשה 
ד"ר תמר סוברן

המהפכה התרבותית שעברה על העם היהודי, שהביאה גם לחזרתה של העברית לחיים מלאים, התרחשה ברובה בספרות: בכתבי עת, בקבצים, ברומאנים ובספרים של יוצרים גדולים. בשיעור ילמדו התלמידים לזהות ולנתח בחירות בתבניות לשון בלשון הספרות ולהבין את תפקידן הן ביצירה הבודדת והן במהלך התפתחותה של העברית החדשה. ייסקרו בו מהלכים ובחירות סגנוניות של סופרי הפרוזה בדור המשכילים כמנדלסון, מאפו ומנדלי וסופרי התחייה ביאליק, ברדיצ'בסקי ברנר ואחרים. ייבחן יחסה של העברית הספרותית המתפתחת אל לשונות אירופה, אל היידיש, ואל רבדיה הקדומים של העברית: לשון המקרא, לשון חז"ל, לשון ימי הביניים והלשון הרבנית. עם התעוררות הדיבור בדור התחייה החלו להיווצר יחסי גומלין בין העברית הספרותית הכתובה לבין העברית המדוברת על שלביה המתעשרים. יחסים אלה ייבדקו ביצירות משל ביאליק, ברנר, עגנון, סופרי מלחמת השחרור וסופרי ימינו. 
במקביל ייבחנו ציוני דרך חשובים בהתפתחות ובהתעשרות מגוון הבחירה של לשון השירה העברית בדורות האחרונים מאז יל"ג, ביאליק וטשרניחובסקי דרך אלתרמן, שלונסקי, לאה גולדברג, עמיחי, נתן זך ורביקוביץ, יונה וולך, יאיר הורביץ, מאיר וויזלטיר ומשוררי ימינו אלה. 
מספרם של מחקרים בלשניים בלשון הספרות הוא מזערי. השיעור מבקש לתקן מצב זה, ולצייד את התלמידים בכלי זיהוי וניתוח בלשניים. מטרת השיעור היא ללמד את התלמידים להפעיל כלים אלה בבואם אל הטקסט הספרותי במישורי התחביר, הסמנטיקה, הפונטיקה, הפרגמטיקה והשיח, כל זאת תוך שימת לב להקשרים.

חובות: נוכחות רפראט, תרגילים ובחינה.

06282418:	מבוא לתורת התרגום  
פרופ' גדעון טורי

בקורס תידון בפרוטרוט שורה של מושגי­יסוד בתורת התרגום המודרנית: טקסטים מקבילים, 
תרגומיות מול תרגום, התרגום כפעולה חברתית­תרבותית, כתהליך קוגניטיבי וכתוצר, תרגום 
"אופטימאלי" לעומת תרגום ממשי, האילוצים שהתרגום כפוף להם מתוך הדגשת מושג הנורמה, יחסים בין תרגום למקור (אפשריים, קיימים ו"נתבעים"), ועוד. 
מטרת הקורס: לפתוח פתח לעיונים מתקדמים בתרגום, ובעיקר מחקרים תיאוריים­הסבריים, 
וכן לספק בסיס רחב להרחבות יישומיות.
חומר רקע: כעשרה מאמרים בתורת התרגום. את רובם יש לקרוא במהלך הקורס, בהקבלה 
להתקדמותו. לשיעור נלווה תרגול בקבוצות (התרגילים אינם חובה לתלמידי החוג הבוחרים בקורס ואינם נחשבים להם במניין השעות, מלבד לבוחרים בהתמחות בלימודי תרגום). במהלך העבודה בתרגיל ייקראו ויידונו אחדים מן המאמרים הנכללים בביליוגראפיה של השיעור.